作者:盧綸
標題:與從弟瑾同下第後出關言別
內容:同作金門獻賦人，二年悲見故園春。到闕不沾新雨露，還家空帶舊風塵。雜花飛盡柳陰陰，官路逶迤綠草深。對酒已成千裡客，望山空寄兩鄉心。出關愁暮一沾裳，滿野蓬生古戰場。孤村樹色昏殘雨，遠寺鐘聲帶夕陽。誰憐苦志已三冬，卻欲躬耕學老農。流水白雲尋不盡，期君何處得相逢。